**SUDIE, DARŽELI!**

Sudie, tauškutės lėlės

Ir meškine tykus.

Sudie, darželi mielas,

Uždarom vartelius.

 2015 m. birželio 1 d. **Girkalnio darželio** priešmokyklinės ugdymo grupės vaikai, būsimi pirmokai, šiais gražiais žodžiais atsisveikino su darželiu. Daug visko būta darželyje: draugystės, pykčių, žaidimų, šokių...daug pokalbių, eilėraščių deklamavimo, švenčių.

 Šventės metu buvo parodyta ką vaikai išmoko per visus mokslo metus. Čia atsiskleidė meninė kompetencija: išlavėjusi vaikų judesių koordinacija, plaštakų ir pirštų motorika, išugdomas ritmo jausmas, buvo skatinama taisyklinga laikysena, kūno ir padėties erdvėje pajauta.

 Paskutinėje priešmokyklinukų šventėje „Sudie, darželi“ susirinko nemažas būrys tėvelių norinčių pasižiūrėti kokią šventinę programą paruošė jų vaikai. Skambant muzikai mergaitės imitavo žaidimą su lėlėmis, berniukai žygiavo kaip kareivėliai. Kartu su draugais šoko paskutinį darželyje šokį „Polka“. Skambėjo dainos išmoktos darželyje, eilėraščių deklamavimas.

 Kaip greitai bėga laikas... Atrodo taip neseniai buvo rugsėjis, o jau pakvipo vasara... Girkalnio darželio priešmokyklinukai žengia svarbų žingsnį. Gal jis dar ne toks didelis, nedrąsus, tačiau tai pirmas žingsnis tolyn.

 Priešmokyklinės ugdymo pedagogė Rūta Rukšėnaitė-Kleivienė